Lisaks tavapärastele kolmeliikmelistele kiirabibrigaadidele alustas Tallinnas tööd tervishoiutöötajast ja erakorralise meditsiini tehnikust kaheliikmeline kiirabibrigaad, et teenindada koroonaviiruse kahtlusega seotud väljakutseid, teatas terviseamet.

Kodudes koroonaviiruse proove võttev kaheliikmeline brigaad töötab igapäevaselt kell 10-18, ülejäänud ajal reageerib koroonaviiruse kahtluse korral tavaline kolmeliikmeline brigaad.

Avalikesse kohtadesse, nagu lennujaam ja sadam, reageerib koroonaviiruse kahtluse korral ööpäevaringselt kolmeliikmeline kiirabibrigaad, mis toimetab nakkuskahtlusega inimese ka haiglasse.

Kiirabibrigaadid sõidavad väljakutsele häirekeskuselt saabunud informatsiooni põhjal, võetud proovi toimetab proovivõtmise võimekusega üksus otse terviseameti laborisse.

Analüüsitud proovide tulemustest informeerib terviseameti labor haigla valveametnikku, kes omakorda tegeleb proovi andnud inimesega edasi.

Tallinna kiirabi teenindab 23 kiirabibrigaadiga Tallinnat, Viimsi valda, Maardu linna ja nendega piirnevaid piirkondi.

Üle Eesti töötab ööpäevaringselt 104 kiirabibrigaadi, kes teenindavad ligikaudu 800 patsienti.